Københavns Zoologiske Have har dræbt en ræv, der har taget livet af mindst fire dyr i haven over den seneste måned.

Siden den eneste dykkerantilope i Københavns Zoo blev fundet dræbt i sin indhegning i oktober, har haven været på udkig efter den ansvarlige.

Siden da er også tre wallabykænguruer blevet dræbt, og nu er det endelig lykkedes at finde ud af, hvad der skete med dyrene. Det var noget så simpelt som en ræv, der stod bag. Det skriver Berlingske.

Havens områdeleder Lars Holse lykkedes med at lægge en fælde for ræven, hvor han brugte kødet fra en wallabykænguru. Ræven blev efterfølgende aflivet med et skud.

Der var tale om en byræv, der havde forceret hegnet. Ræven var altså ikke beboer i zoo.

Adræt og snu

En DNA-undersøgelse har fastslået, at ræven stod bag drabet på dykkerantilopen, mens man stadig afventer det endelig svar på, at det også var den, der dræbte kænguruerne. Men det er antagelsen, at det er samme gerningsmand.

- Hvis en ræv bare kan få hovedet igennem et hul i hegnet, er det nok til, at de kan komme igennem. De er adrætte og snu. Specielt hvis de har fundet ud af, at der er mad på den anden side, fortæller Lars Holse til Berlingske.

Han understreger desuden, at det er rigtig ærgerligt, at dykkerantilopen blev dræbt, da haven ventede på at få en mage til den. Nu bliver det i stedet nødvendigt at skaffe både en han og en hun.

Københavns Zoologiske Have har ikke ønsket at uddybe historien over for TV 2.